
Geometriai és nem-geometriai információk szerepe a gyerekek 2 és 3 dimenziós téri tájékozódásában

Kutatásom célja a geometriai (euklideszi) és a szín információ használatának megfigyelése óvodáskorú gyerekek 2- és 3 dimenziós téri tájékozódása során, speciális deltoid elrendezésben. A vizsgálatban korábbi kutatásokban alkalmazott 3 feltételt (geometriai, szín+geometriai, jelzőingerek) vettem alapul. Animált és valós téri elrendezésben a gyerekek dezorientációját követően 45-, illetve 180 fokkal elforgatott helyzetben kellett megmutatni a korábban megismert céllokáció helyét.
Eredményeim szerint 2 dimenziós elrendezésben a jelzőingerek, illetve az egyedi szögek segítik a tájékozódást, míg a szín információ nem, így megerősítést nyert Spelke (2011) geometriai tulajdonságok használatának szabályszerűsége.
A 3 dimenziós elrendezésben a feltételek között tapasztalt eltérés a szín a téri tájékozódást támogató hatását bizonyította, mely eredmény korábbi kutatásokkal (Hermer, Spelke 1996) szemben foglal állást. A geometriai tulajdonságok alkalmazásának szabályszerűsége az oldaliság (irány) és a szög információk terén sem egyezett Spelke (2011) elképzelésével.



